32011R0183
L 053/4
SLUŽBENI LIST EUROPSKE UNIJE
UREDBA KOMISIJE (EU) br. 183/2011
od 22. veljače 2011.
o izmjeni priloga IV. i VI. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavak 3.,
budući da:
(1)
Direktivom 2007/46/EZ uspostavlja se usklađeni okvir koji sadrži upravne odredbe i opće tehničke zahtjeve za nova vozila, sustave, sastavne dijelove i zasebne tehničke jedinice. Posebno uključuje popis svih regulatornih akata koji utvrđuju tehničke zahtjeve koje vozila trebaju ispunjavati kako bi im se dodijelila EZ homologacija tipa. Također uključuje razne modele certifikata o homologaciji tipa.
(2)
Kao posljedica djelovanja globalizacije u automobilskom sektoru, zahtjevi za vozila proizvedena izvan Unije su u značajnom porastu. Države članice su donijele upravne odredbe i opće tehničke zahtjeve prema nacionalnom pravu za homologaciju vozila uvezenih iz trećih zemalja. S obzirom da se postupci i zahtjevi međusobno razlikuju od jedne do druge države članice, takvo stanje stvara poremećaje u funkcioniranju unutarnjeg tržišta. Zato je potrebno utvrditi odgovarajuće usklađene mjere.
(3)
Potrebno je kao prvo utvrditi usklađene administrativne i tehničke odredbe o pojedinačnoj homologaciji za vozila proizvedena u velikim serijama u trećim zemljama ili za treće zemlje.
(4)
Člankom 24. Direktive 2007/46/EZ dopušta se državama članicama da zanemare određene odredbe te Direktive kao i regulatornih akata iz popisa u Prilogu IV. toj Direktivi za potrebe pojedinačne homologacije. Dobro funkcioniranje unutarnjeg tržišta zahtijeva međutim da se slični tehnički i upravni zahtjevi primjenjuju u cijeloj Uniji. Zato je potrebno utvrditi koje se odredbe zakonodavstva Unije mogu zanemariti.
(5)
Člankom 24. Direktive 2007/46/EZ dopušta se državama članicama da uvedu druge zahtjeve alternativne Europskom zakonodavstvu s ciljem da se osigura razina sigurnosti na cestama i zaštita okoliša istovrijedna, u najvećoj mogućoj mjeri, kako je određena u prilozima IV. i VI. Direktivi 2007/46/EZ. Polazeći od načela da su serijski proizvedena vozila za treće zemlje s ciljem stavljanja u uporabu na domaćim tržištima napravljena u skladu s važećim tehničkim zakonodavstvom u odgovarajućim zemljama porijekla ili odredišta, potrebno je uzeti u obzir zahtjeve i radove u tijeku u „Svjetskom forumu za usklađivanje pravilnika o vozilima (WP.29)” pod pokroviteljstvom Gospodarske komisije za Europu Ujedinjenih naroda u Ženevi. Dostupne odgovarajuće informacije i potrebna znanja omogućavaju da se dokaže da bi ti zahtjevi mogli osigurati razinu sigurnosti na cestama i zaštitu okoliša koje su barem istovrijedne razini sigurnosti na cestama i zaštiti okoliša koje se zahtijevaju u Europskoj uniji. Stoga je za potrebe pojedinačne homologacije potrebno određeni broj zahtijeva na snazi u trećim zemljama smatrati istovrijednim.
(6)
Obrasci certifikata koje izdaju tijela nadležna za homologaciju opisani su u Prilogu VI. Direktivi 2007/46/EZ. Međutim, oni se odnose na homologacije dodijeljene za tip vozila, a ne na homologacije dodijeljene za pojedinačna vozila. Kako bi se olakšalo uzajamno priznavanje takvih pojedinačnih homologacija dodijeljenih prema članku 24. te Direktive, potrebno je predvidjeti obrazac koji treba upotrijebiti za certifikat o pojedinačnoj homologaciji.
(7)
U trenutku donošenja ove Uredbe, države članice promjenjuju nacionalne programe pojedinačne homologacije za vozila proizvedena u velikim serijama i izvorno namijenjena za registraciju u trećim zemljama. Ti homologacijski programi mogu se nastaviti primjenjivati. U skladu s člankom 24. stavkom 6. Direktive 2007/46/EZ, njihova valjanost je ograničena na područje države članice koja je odobrila homologaciju te druge države članice mogu odbiti takve homologacije.
(8)
Za osiguravanje odgovarajućeg funkcioniranja sustava homologacije prikladno je osuvremeniti priloge Direktivi 2007/46/EZ radi utvrđivanja tehničkih zahtjeva za vozila koja treba pojedinačno homologirati prema postupku pojedinačne homologacije.
(9)
Priloge IV. i VI. Direktivi 2007/46/EZ treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Tehničkog odbora - motorna vozila,
DONIJELA JE OVU UREDBU:
Članak 1.
Prilozi IV. i VI. Direktivi 2007/46/EZ mijenjaju se u skladu s Prilogom ovoj Uredbi.
Članak 2.
Zahtjevi ove Uredbe ne dovode u pitanje zahtjeve utvrđene u članku 24. Direktive 2007/46/EZ o pojedinačnom homologacijama, a posebno mogućnost država članica da dodjeljuju pojedinačne homologacije pod uvjetom da uvedu alternativne zahtjeve.
Članak 3.
Ova Uredba stupa na snagu 26. veljače 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. veljače 2011.